
KRETINGOS RAJONO SAVIVALDYBĖS TARYBA

KONTROLĖS KOMITETO POSĖDŽIO PROTOKOLAS

2026 m.        d. Nr.
Kretinga

Posėdis įvyko 2026 m. lapkričio 11 d. 15.00–15.32 val.
Posėdžio pirmininkas – Kontrolės komiteto pirmininkas Giedrius Petreikis.
Posėdžio sekretorė – Kretingos rajono savivaldybės (toliau – Savivaldybė) administracijos Bendrojo skyriaus specialistė Laura Narmontienė.
Dalyvauja Kontrolės komiteto (toliau – komitetas) nariai: Saulius Šopaga, Arūnas Merkelis, Juozas Mažeika (nuotoliniu būdu), Steponas Baltuonis (nuotoliniu būdu).
Dalyvauja kviestasis asmuo: Savivaldybės kontrolės ir audito tarnybos kontrolierė Sigutė Ežerskienė.
DARBOTVARKĖ:
1. Kretingos rajono savivaldybės Kontrolės ir audito tarnybos ateinančių metų plano svarstymas.
2. Einamieji klausimai.
Komiteto pirmininkas Giedrius Petreikis paskelbė posėdžio pradžią ir informavo, kad jame dalyvauja visi komiteto nariai.
Komiteto pirmininkas Giedrius Petreikis pristatė posėdžio darbotvarkę.
NUTARTA. Bendru sutarimu pritarta darbotvarkei.
Komiteto pirmininkas Giedrius Petreikis pasiteiravo, ar bus nusišalinimų nuo svarstomų klausimų.
Nusišalinimų nepareikšta.
1. SVARSTYTA. Kretingos rajono savivaldybės Kontrolės ir audito tarnybos ateinančių metų plano svarstymas.
Vyko diskusija dėl Kretingos rajono savivaldybės kontrolės ir audito tarnybos 2027 metų veiklos plano, jame numatytų auditų, jų apimties ir įgyvendinimo galimybių, 2025 metų finansinių ataskaitų rinkinio audito atlikimo būtinybės, taip pat dėl tarnybos nuostatų ir struktūros pakeitimų bei darbuotojų priėmimo. Diskusijoje dalyvavo komiteto pirmininkas Giedrius Petreikis, kontrolierė Sigutė Ežerskienė bei komiteto nariai Steponas Baltuonis ir Juozas Mažeika.
Komiteto narys Steponas Baltuonis pasiūlė kontrolierei kreiptis į Valstybės kontrolę, kad ji atsakytų, ar būtina atlikti auditą už 2025 metus.
Komiteto pirmininkas Giedrius Petreikis pasiūlė grąžinti Kretingos rajono savivaldybės kontrolės ir audito tarnybos 2027 metų veiklos planą kontrolierei pagal įstatymą tvirtinti teikiant pastabas ir pasiūlymus, išsiaiškinti dėl 2025 metų finansinių ataskaitų rinkinio audito atlikimo būtinybės.
NUTARTA. Vienbalsiai pritarta grąžinti Kretingos rajono savivaldybės kontrolės ir audito tarnybos 2027 metų veiklos planą su viena pastaba – išsiaiškinti dėl 2025 metų finansinių ataskaitų rinkinio audito atlikimo būtinybės. Komitetas šiuo klausimu pateiks oficialų raštą.
Kontrolierė Sigutė Ežerskienė informavo, kad iki kitos dienos išsiaiškins dėl 2025 metų finansinių ataskaitų rinkinio audito atlikimo būtinybės, taip pat pažymėjo, kad 2027 metų veiklos plane šeštojo punkto nebus.
Komiteto pirmininkas Giedrius Petreikis pažymėjo, kad gruodžio mėnesį reikėtų svarstyti Kretingos rajono savivaldybės kontrolės ir audito tarnybos 2027 metų veiklos planui vykdyti reikalingus asignavimus, kurių didžiąją dalį sudaro darbo užmokesčio lėšos. Pasiūlė šį klausimą aptarti gruodžio pradžioje, kad komitetas dar šiais metais spėtų parengti ir pateikti išvadą Savivaldybės tarybai, kol nėra galutinai suformuotas Savivaldybės biudžetas.
2. SVARSTYTA. Einamieji klausimai.
Komiteto pirmininkas Giedrius Petreikis informavo, kad Savivaldybės tarybos posėdžio opozicijos valandos metu buvo keliamas klausimas dėl žiemos audito, o Savivaldybės administracijos direktorė minėjo laukianti dar vieno komiteto rašto. Jis pasiūlė komiteto vardu priminti Savivaldybės administracijai, kad Savivaldybės tarybos sprendimu jai pavesta teisės aktų nustatyta tvarka organizuoti nepriklausomo veiklos audito pirkimo paslaugą.
Vyko diskusija dėl Savivaldybės tarybos sprendimo vykdymo ir papildomo rašto Savivaldybės administracijai siuntimo tikslingumo. Diskusijoje dalyvavo komiteto pirmininkas Giedrius Petreikis, komiteto nariai Juozas Mažeika ir Steponas Baltuonis.
Komiteto narys Juozas Mažeika pasiūlė apie Savivaldybės tarybos sprendimo vykdymą priminti žodžiu, nesiunčiant rašto komiteto vardu.
Komiteto pirmininkas Giedrius Petreikis apibendrino, kad raštas Savivaldybės administracijai nebus siunčiamas, o apie Savivaldybės tarybos sprendimo vykdymą Savivaldybės administracijai bus primenama žodžiu komitetų posėdžiuose arba susitikus su Savivaldybės administracijos direktore.
Komiteto pirmininkas Giedrius Petreikis informavo, kad Ūkio, kaimo ir aplinkosaugos komitetui buvo išsiųstas siūlymas surengti bendrą komitetų posėdį, tačiau oficialaus atsakymo negauta. Jis pažymėjo, kad minėtas komitetas nepritarė bendro posėdžio organizavimui. Klausė, ar Kontrolės komitetas turėtų pats tęsti gauto kreipimosi nagrinėjimą.
Vyko diskusija dėl tolesnio gauto kreipimosi nagrinėjimo ir SĮ „Kretingos komunalininkas“ direktoriaus supažindinimo su pareiškėjo raštu bei pakvietimo į komiteto posėdį. Diskusijoje dalyvavo komiteto pirmininkas Giedrius Petreikis, komiteto nariai Steponas Baltuonis ir Juozas Mažeika.
Komiteto narys Steponas Baltuonis pasiūlė pakviesti SĮ „Kretingos komunalininkas“ direktorių Paulių Ruškų į komiteto posėdį.
Komiteto narys Juozas Mažeika pritarė ir pasiūlė pirmiausia nusiųsti direktoriui kreipimesi pateiktus klausimus, kad jis galėtų pasirengti, pakviesti jį į komiteto posėdį, o išklausius jo paaiškinimus, būtų galima pateikti atsakymą pareiškėjui.
Komiteto pirmininkas Giedrius Petreikis pasiūlė tęsti klausimo nagrinėjimą ir į kitą komiteto posėdį, kuris, tikėtina, vyks gruodžio mėnesį, pakviesti SĮ „Kretingos komunalininkas“ direktorių, prieš tai supažindinus jį su pareiškėjo kreipimesi keliamais klausimais. 
NUTARTA. Tęsti klausimo nagrinėjimą ir į kitą komiteto posėdį, kuris, tikėtina, vyks gruodžio mėnesį, pakviesti SĮ „Kretingos komunalininkas“ direktorių, prieš tai supažindinus jį su pareiškėjo kreipimesi keliamais klausimais.
Komiteto pirmininkas Giedrius Petreikis informavo, kad Ūkio, kaimo ir aplinkosaugos komitetui buvo išsiųstas dar vienas raštas dėl gauto gyventojo kreipimosi atliekų klausimu. Jis pažymėjo, kad šį klausimą minėtas komitetas, tikėtina, svarstys šį mėnesį. Pasiūlė sulaukti Ūkio, kaimo ir aplinkosaugos komiteto sprendimo dėl klausimo nagrinėjimo ir tuomet grįžti prie jo svarstymo Kontrolės komitete.
Daugiau klausimų nepateikta. Komiteto pirmininkas Giedrius Petreikis paskelbė posėdžio pabaigą.
Posėdis baigtas 15.32 val.

